Afgørelse nr. 182

af 13. december 2000

om fastsættelse af fælles rammer for indsamling af data om behandling og afgørelse om pensionsansøgninger

(EØS-relevant tekst)

(2001/655/EF)

DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING HAR -

under henvisning til artikel 81, litra d), i forordning (EØF) nr. 1408/71 i henhold til hvilken den administrative kommission har til opgave at fremme og udvikle samarbejdet mellem medlemsstaterne ved at modernisere procedurerne for dataudveksling, især ved at tilpasse informationsstrømmen mellem institutionerne til telematikudveksling under hensyntagen til udviklingen inden for databehandling i de enkelte medlemsstater. Denne modernisering har især til formål at fremskynde tilkendelsen af ydelser,

under henvisning til artikel 117 i forordning (EØF) nr. 574/72, i henhold til hvilken den administrative kommission på grundlag af undersøgelser og forslag fra det tekniske udvalg skal tilpasse de blanketter til bevidnelser, attester, erklæringer, begæringer og andre dokumenter samt de procedurer for og metoder til overførsel af data, der er hjemlet med henblik på anvendelse af forordningen og gennemførelsesforordningen, til elektronisk databehandling, og

ud fra følgende betragtninger:

(1) For at bistå den administrative kommission i vurderingen af, i hvilket omfang arbejdet i det tekniske udvalg bidrager til at fremskynde tilkendelsen af ydelser, er det hensigtsmæssigt at indsamle en række såvel kvantitative som kvalitative grunddata.

(2) De forskelligartede oplysninger, der er til rådighed i de forskellige medlemsstater, gør det vanskeligt at foretage en sammenligning, og indsamlingen af statistiske oplysninger bør ikke være en tung og unødvendig byrde for medlemsstaterne.

(3) Det er derfor hensigten at indsamle de vigtigste grunddata om behandling af og afgørelse om ansøgninger om alderspension med det formål at få et bedre kendskab til situationen i de enkelte medlemsstater, navnlig for at kunne fastslå, hvor de største flaskehalse opstår i de enkelte medlemsstaters system og procedurer, at udbrede oplysninger om den bedste praksis og fremsætte forslag til en nedsættelse af behandlingstiden, og at fastsætte klare referencepunkter, på grundlag af hvilke medlemsstaterne har mulighed for at vurdere deres egen præstation.

(4) Det er derfor hensigtsmæssigt at fastsætte brede fællesrammer for indsamling af data om behandlingstiden for pensionsansøgninger, og med dette formål for øje bør de kompetente myndigheder fastsætte nøjagtige retningslinjer for de nationale institutioner -

TRUFFET FØLGENDE AFGØRELSE:

1. De kompetente institutioner i medlemsstaterne (eller de udpegede kompetente institutioner, såfremt der er flere kompetente institutioner i en medlemsstat) skal træffe de fornødne foranstaltninger for at sikre, at de under punkt 6 nedenfor anførte data kan indsamles og tilvejebringes.

2. Disse data skal forelægges det tekniske udvalg hvert år i maj og november måned i henhold til artikel 117, litra c), i forordning (EØF) nr. 574/72.

3. Det tekniske udvalgs sekretariat har til opgave at koordinere denne dataindsamling, som efter det tekniske udvalgs godkendelse vedlægges som bilag til den situationsrapport, som det tekniske udvalg skal forelægge den administrative kommission to gange om året.

4. De indsamlede data skal i det mindste i første omgang kun vedrøre alderspensioner, der tilkendes personer med bopæl i en anden medlemsstat, og skal omfatte følgende:

a) reaktionstiden for den behandlende institution i bopælslandet (dvs. den tid, det tager den behandlende institution at underrette den kompetente institution om, at der er blevet indgivet en pensionsansøgning). I denne afgørelse betyder "den behandlende institution" den institution i ansøgerens bopælsland, som er ansvarlig for at udfylde blanket E 202, hvorimod "den kompetente institution" betyder institutionen i den medlemsstat, som modtager den udfyldte blanket E 202, og som behandler ansøgningen i overensstemmelse hermed

b) den tid, det tager for den kompetente institution at behandle ansøgningen (dvs. den tid, det tager den kompetente institution at træffe en endelig afgørelse)

c) den samlede behandlingstid for de to berørte medlemsstater(1) (dvs. den tid, ansøgeren skal vente, inden den endelige afgørelse træffes, regnet fra den dato, hvor ansøgningen blev indgivet til den behandlende institution).

5. For at de indsamlede data kan indgå i de to situationsrapporter, som det tekniske udvalg hvert år i juni og december måned skal forelægge den administrative kommission, vil det være hensigtsmæssigt, såfremt data(ene) er tilvejebragt i maj og november måned. Referenceperioden kan omfatte de forudgående seks måneder, dvs. at de data, der forelægges i maj, vedrører perioden fra november til april, og at de data, der forelægges i november, vedrører perioden fra maj til oktober.

6. De indsamlede data skal omfatte følgende:

a) den gennemsnitlige, den korteste og den længste behandlingstid, som i løbet af de forudgående seks måneder er forløbet, inden en ansøgning om alderspension er sendt fra den behandlende institution til den kompetente institution

b) den gennemsnitlige, den korteste og den længste behandlingstid, som i løbet af de forudgående seks måneder er forløbet, inden der af den kompetente institution træffes en endelig afgørelse om alderspension til en ansøger, der er bosat i en anden medlemsstat

c) en kort kommentar fra den kompetente institution for at placere data(ene) i den rette sammenhæng og for at forklare, hvilke faktorer der har haft indvirkning på den korteste og længste behandlingstid

d) en kort redegørelse fra den kompetente institution vedrørende den anvendte metode og angivelse af, hvorvidt der er anvendt en stikprøveundersøgelse, i givet fald omfanget heraf, samt angivelse af referenceperiode, antallet af behandlede sager osv.

7. Indsamlingen af data skal om muligt påbegyndes i januar 2001, således at data(ene) første gang kan forelægges det tekniske udvalg i maj 2001.

8. De enkelte medlemsstater skal forelægge deres data for det tekniske udvalg med henblik på at fremme udvekslingen af erfaring og udbredelsen af kendskab til den bedste praksis.

9. Ordningen for indsamling og anvendelse af data tages op til fornyet behandling ved udgangen af hvert år, hvor der om nødvendigt kan fremsættes forslag om forbedringer.

10. Denne afgørelse offentliggøres i De Europæiske Fællesskabers Tidende. Den finder anvendelse fra den 1. januar 2001 i en periode på fem år, hvorefter afgørelsen tages op til revision.

Jean-Claude Fillon

Formand for den administrative kommission

(1) Den tyske delegation er af den opfattelse, at den samlede behandlingstid er den afgørende faktor, og anmoder medlemsstaterne om i forholdet til Tyskland at anføre den samlede behandlingstid.